ddrg/super_eurlex huggingface dataset:
KIRJALLINEN KYSYMYS E-0389/00 esittäjä(t): Ilda Figueiredo (GUE/NGL) neuvostolle. Sveitsiin muuttavien geenitutkimukset.



Virallinen lehti nro 303 E , 24/10/2000 s. 0187 - 0187



KIRJALLINEN KYSYMYS E-0389/00 esittäjä(t): Ilda Figueiredo (GUE/NGL) neuvostolle (16. helmikuuta 2000) Aihe: Sveitsiin muuttavien geenitutkimukset Sveitsin ranskankielisen television (TSR) Mise au Point -ohjelman sunnuntailähetyksessä oli uutinen lakiesityksestä, joka on jo liittoneuvoston jäsenen Ruth Metzlerin käsiteltävänä. Ohjelmassa esitettyjen tietojen mukaan henkilöiden, jotka haluavat muuttaa maahan vedoten perheiden yhdistämistä koskevaan oikeuteen, on suostuttava geenitutkimuksiin, jotta sukulaisuus voidaan näyttää toteen. Vedoten Euroopan unionin ja Sveitsin valaliiton väliseen sopimukseen kysyn seuraavaa: 1. mitä Euroopan unioni aikoo tehdä näiden huolestuttavien muukalaisvihamielisten ilmentymien, jotka tässä tapauksessa muistuttavat natsikäytäntöä, suhteen, 2. miten neuvoston puheenjohtajavaltio Portugali suhtautuu tähän asiaan tietäen, että Sveitsissä asuu suuri joukko unionin jäsenvaltioista kotoisin olevia ulkomaalaisia? Vastaus (13. huhtikuuta 2000) Neuvoston tehtävä ei ole ottaa kantaa arvoisan parlamentin jäsenen mainitsemiin televisiolähetyksiin.
KIRJALLINEN KYSYMYS E-0427/00 esittäjä(t): Camilo Nogueira Román (Verts/ALE) komissiolle. Galician osuus Espanjalle myönnetyistä tavoite 1 -alueille tarkoitetuista EAKR:n varoista.



Virallinen lehti nro 225 E , 08/08/2000 s. 0227 - 0227



KIRJALLINEN KYSYMYS E-0427/00 esittäjä(t): Camilo Nogueira Román (Verts/ALE) komissiolle (23. helmikuuta 2000) Aihe: Galician osuus Espanjalle myönnetyistä tavoite 1 -alueille tarkoitetuista EAKR:n varoista 21. joulukuuta antamassaan vastauksessa kysymykseeni (E-1433/99)(1) edellä mainitusta aiheesta komission jäsen Barnier totesi, että vuosina 19941999 Espanjan valtio suuntasi Galicialle EAKR:n varoja 553,86 miljoonaa euroa, joka hänen mukaansa oli 12,09 prosenttia Espanjan autonomisten alueiden tavoite 1 -alueille myönnetystä kokonaissummasta, kun taas Galician väestömäärä on 11,67 prosenttia tavoite 1 -alueiden kokonaisväestömäärästä. Tämän vastauksen perusteella komissio näyttää ottavan huomioon vain ne varat, jotka Espanjan valtio suuntaa suoraan autonomisten alueiden hallintoelinten hallinnoitaviksi. Kuitenkin tietäen, että näiden varojen osuus oli vain 45 prosenttia unionin Espanjalle myöntämien varojen kokonaismäärästä, tarkoitin kysymykselläni erityisesti sen jäljelle jäävän 55 prosentin osuuden käyttämistä, jonka Espanjan hallitus on varannut keskushallintokeskeisten politiikkojen toteuttamiseen, mikä ei usein ole tavoite 1 -alueiden päämäärien mukaista. Voiko komissio näin ollen ilmoittaa kuinka suuri osuus tästä jäljelle jäävästä 55 prosentin osuudesta Espanjalle myönnettyjen EAKR:n tavoite 1 -alueille tarkoitettujen varojen kokonaismäärästä käytettiin vuosina 19941999 Galiciassa? Miten nämä tiedot voidaan ottaa huomioon hyväksyttäessä yhteisön tukikehyksiä vuosiksi 20002006? (1) Katso sivu 2. Michel Barnierin komission puolesta antama vastaus (10. maaliskuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-0246/00 esittäjä(t): Alexandros Alavanos (GUE/NGL) komissiolle. Perinteisen Kaba Koulakin tupakkalajikeryhmän palkkion korottaminen.



Virallinen lehti nro 303 E , 24/10/2000 s. 0165 - 0166



KIRJALLINEN KYSYMYS E-0246/00 esittäjä(t): Alexandros Alavanos (GUE/NGL) komissiolle (7. helmikuuta 2000) Aihe: Perinteisen Kaba Koulakin tupakkalajikeryhmän palkkion korottaminen Tupakka-alan järjestelyn tarkistamisen yhteydessä vuonna 1992 perinteisen Kaba Koulakin tupakkalajikeryhmää (ryhmä VIII) kohdeltiin epäoikeudenmukaisesti, sillä vaikka näitä tupakkalajikkeita pidettiin laadultaan erinomaisina ja kysyttyinä, niiden palkkiot määrättiin samantasoisiksi ryhmän V lajikkeiden kanssa, jotka saavat pienintä tukea. Koska tämä epäoikeudenmukainen kohtelu tapahtuu kreikkalaisten tupakantuottajien kustannuksella, ja koska tästä järjestelystä koitui yhteisön talousarviolle kauden 19931998 aikana yhteensä noin 28,5 miljoonan ecun hyöty, aikooko komissio korjata tätä epäoikeudenmukaista kohtelua, joka on ollut voimassa perinteisen Kaba Koulakin lajikeryhmän kohdalla vuodesta 1993, ja korottaa sille maksettavaa palkkiota 15 %:lla alentamatta kiintiötä vastaavasti? Franz Fischlerin komission puolesta antama vastaus (8. maaliskuuta 2000) Raakatupakka-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 2075/92(1) liitteessä perinteinen Kaba Koulak -tupakkalajike on luokiteltu ryhmään VIII. Tämän lajikkeen palkkio on vahvistettu 22 päivänä maaliskuuta 1999 annetulla neuvoston asetuksella (EY) N:o 660/1999, joka koskee asetuksen (ETY) N:o 2075/92 muuttamista ja tupakanlehtien jäsenvaltiokohtaisten palkkioiden ja takuukynnysten vahvistamista lajikeryhmittäin satovuosien 1999, 2000 ja 2001 osalta(2). Tällä asetuksella muodostetaan tasapaino eri tupakkalajikeryhmien takuukynnysten ja palkkioiden välille. Näin ollen komissio haluaa saattaa arvoisan parlamentin jäsenen tietoon, että raportissa, joka komission on määrä antaa ennen 1. huhtikuuta 2002 parlamentille ja neuvostolle raakatupakka-alan yhteisen markkinajärjestelyn toiminnasta, analysoidaan perusteellisesti perinteisen Kaba Koulak -tupakkalajikkeen tuottajien tilannetta. (1) EYVL L 215, 30.7.1992. (2) EYVL L 83, 27.3.1999.
KIRJALLINEN KYSYMYS E-0047/00 esittäjä(t): Paulo Casaca (PSE) komissiolle. Kölnin prosessi: Poseima-ohjelman sopeuttaminen lypsylehmäpalkkioihin Azoreilla.



Virallinen lehti nro 303 E , 24/10/2000 s. 0131 - 0132



KIRJALLINEN KYSYMYS E-0047/00 esittäjä(t): Paulo Casaca (PSE) komissiolle (20. tammikuuta 2000) Aihe: Kölnin prosessi: Poseima-ohjelman sopeuttaminen lypsylehmäpalkkioihin Azoreilla Asetuksen (ETY) N:o 1600/92(1) 24 artiklassa vahvistetaan Azoreille 78 000 lypsylehmän enimmäismäärä. Tällä hetkellä lypsylehmiä lasketaan kuitenkin saarilla olevan noin 88 000. Katsooko komissio mahdolliseksi toimia tämän asetukseen (ETY) N:o 1600/92 sisältyvän tilastotiedon päivittämisen puolesta? (1) EYVL L 173, 27.6.1992, s. 1. Franz Fischlerin komission puolesta antama yhteinen vastaus kirjallisiin kysymyksiin E-0038/00, E-0043/00, E-0044/00, E-0045/00, E-0046/00, E-0047/00, E-0048/00, E-0049/00, E-0050/00, E-0051/00 ja E-0052/00 (28. helmikuuta 2000) Arvoisa parlamentin jäsen on esittänyt useita kysymyksiä Azoreja koskevasta Poseima-ohjelmasta. Komission kertomusta toimenpiteistä EY:n perustamissopimuksen 299 artiklan (entisen 227 artiklan) 2 kohdan toteuttamiseksi valmistellaan parhaillaan. Menettelyn tässä vaiheessa komissio ei siksi voi vastata kertomuksen sisältöä koskeviin parlamentin jäsenen kysymyksiin, ennen kuin se on antanut kertomuksen. Vuotta 2000 koskevan komission työohjelman osalta todetaan, että siinä säädetään neuvostolle ja parlamentille esitettävästä kertomuksesta, joka koskee tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetun neuvoston asetuksen (ETY) N:o 1600/92(1) täytäntöönpanoa Poseima-ohjelman maatalousosuuden osalta. Kertomukseen liitetään tarvittaessa muutosehdotuksia, joita pidetään tarpeellisina ohjelman tavoitteiden saavuttamiseksi. Azorien maataloutta koskevia toimenpiteitä tarkastellaan kokonaisuudessaan tässä yhteydessä. (1) EYVL L 173, 27.6.1992.
KIRJALLINEN KYSYMYS E-0138/00 esittäjä(t): Claude Moraes (PSE) komissiolle. Ihmisoikeusrikkomukset Tunisiassa.



Virallinen lehti nro 280 E , 03/10/2000 s. 0184 - 0184



KIRJALLINEN KYSYMYS E-0138/00 esittäjä(t): Claude Moraes (PSE) komissiolle (27. tammikuuta 2000) Aihe: Ihmisoikeusrikkomukset Tunisiassa Eräiden tietojen mukaan Tunisian viranomaiset jatkavat oppositioryhmien jäsenten ja heidän perheidensä ahdistamista, erityisesti rajoittamalla heidän liikkumavapauttaan ja kieltäytymällä myöntämästä heille passia. 17. heinäkuuta 1995 allekirjoitetun Euro-Välimeri -sopimuksen 2 artiklan mukaan (KOM(95) 235 lopullinen) Tunisia sitoutuu kunnioittamaan ihmisoikeuksia ja demokraattisia periaatteita, ja Euroopan parlamentti ilmaisi huolensa Tunisian ihmisoikeuksia koskeneessa päätöslauselmassaan toukokuussa 1996(1) Onko komissio tietoinen Radhia Aouididin tapauksesta, siitä että hänen liikkumistaan on jatkuvasti rajoitettu Tunisiassa ja että hänelle ei myönnetä passia maasta poistumiseksi? Aikooko komissio varmistaa, että keskusteluissa Tunisian hallituksen kanssa ihmisoikeudet ovat edelleen ratkaisevan tärkeässä asemassa? (1) EYVL C 166, 10.6.1996, s. 204. Christopher Pattenin komission puolesta antama vastaus (24. helmikuuta 2000) Perusoikeuksien kunnioittaminen on yhteisön ja Tunisian assosiaatiosopimuksen olennainen osa, jolla on suuri merkitys myös poliittisessa vuoropuhelussa. Toimielinten välisen vuoropuhelun yhteydessä Brysselissä 24. tammikuuta 2000 pidetty toinen ministerikokous antoi osapuolille mahdollisuuden tarkastella ihmisoikeuksien nykytilaa. Komissio samoin kuin yhteisön jäsenvaltiot yhteisen ulko- ja turvallisuuspolitiikan yhteydessä seuraavat tarkkaan väitteitä vapauksien suojan puutteesta Tunisiassa ja erityisesti liikkumisen vapauden rajoittamisesta. Komissio katsoo, että yhteisö voi toimia yhteistyössä Tunisian kanssa ihmisoikeusuudistusten edistämiseksi rakentavan vuoropuhelun ja myönteisten tukitoimenpiteiden avulla sekä EuroVälimeri-kumppanuuden yhteydessä sovittujen sitoumusten mukaisesti.
KIRJALLINEN KYSYMYS E-0469/00 esittäjä(t): Isabelle Caullery (UEN) komissiolle. Euroopan unionin toimenpiteet Île-de-Francen alueella.



Virallinen lehti nro 225 E , 08/08/2000 s. 0227 - 0228



KIRJALLINEN KYSYMYS E-0469/00 esittäjä(t): Isabelle Caullery (UEN) komissiolle (24. helmikuuta 2000) Aihe: Euroopan unionin toimenpiteet Île-de-Francen alueella Voiko komissio esittää perinpohjaisesti taulukoin ja lukuarvoin kaikki ne avustukset ja tuet, joita Île-de-Francen alue ja siihen kuuluvat departementit ovat saaneet vuosina 19941999 eurooppalaisista rahastoista (ESR, EAKR, EMOTR jne.), Euroopan investointipankilta, kaupunkipolitiikasta ja eri rahoituslähteistä sekä muista lähteistä? Voiko komissio kertoa, millaisia vaikutuksia näillä moninaisilla toimilla on ollut Île-de-Francen työllisyyteen, ja arvioida tai määrittää täsmällisesti toimialoittain, kuinka monta työpaikkaa näillä toimilla on säilytetty tai luotu välittömästi tai välillisesti? Romano Prodi komission puolesta antama yhteinen vastaus kirjallisiin kysymyksiin E-0469/00 ja E-0470/00 (8. maaliskuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-0782/00 esittäjä(t): Concepció Ferrer (PPE-DE) komissiolle. Kuluttajille tiedottaminen tiettyjen elintarvikkeiden terveydelle edullisista vaikutuksista.



Virallinen lehti nro 303 E , 24/10/2000 s. 0208 - 0208



KIRJALLINEN KYSYMYS E-0782/00 esittäjä(t): Concepció Ferrer (PPE-DE) komissiolle (16. maaliskuuta 2000) Aihe: Kuluttajille tiedottaminen tiettyjen elintarvikkeiden terveydelle edullisista vaikutuksista Nykyinen elintarvike- ja kuluttajalainsäädäntö ei salli, että kuluttajille tiedotetaan elintarvikkeiden terveydelle edullisista vaikutuksista. Tämän päivän kuluttajat kärsivät asiaa koskevasta tiedon puutteesta, minkä vuoksi he eivät osta riittävän vitamiinipitoista ruokaa. Ottaen huomioon, kuinka tärkeää on, että tiettyjen elintarvikkeiden käytön ansiosta voidaan välttää tiettyjen sairauksien puhkeamista ja että niitä voidaan ostaa turvallisesti, aikooko komissio ehdottaa voimassaolevan elintarvikkeista tiedottamista koskevan lainsäädännön muuttamista niin, että kuluttaja saavat tietää tiettyjen elintarvikkeiden erityisistä terveydelle edullisista vaikutuksista? David Byrnen komission puolesta antama vastaus (13. huhtikuuta 2000) Komissio pyytää kunnianarvoisaa jäsentä tutustumaan vastaukseen, jonka komissio antoi herra Thomas-Mauro esittämään kirjalliseen kysymykseen E-0232/00(1). (1) Katso sivu 164.
KIRJALLINEN KYSYMYS E-0033/00 esittäjä(t): Glenys Kinnock (PSE) komissiolle. Bioturvallisuuspöytäkirjasta pidettävä konferenssi.



Virallinen lehti nro 303 E , 24/10/2000 s. 0129 - 0129



KIRJALLINEN KYSYMYS E-0033/00 esittäjä(t): Glenys Kinnock (PSE) komissiolle (19. tammikuuta 2000) Aihe: Bioturvallisuuspöytäkirjasta pidettävä konferenssi Kuten komissio varmaankin tietää, bioturvallisuuspöytäkirjasta pidettävää konferenssia jatketaan Montrealissa 24.28. tammikuuta. Voiko komissio kertoa yksityiskohtia tiedoista, joita se on saanut jäsenvaltioilta tähän konferenssiin valmistauduttaessa? Margot Wallströmin komission puolesta antama vastaus (24. helmikuuta 2000) Neuvosto antoi 13. joulukuuta 1999 päätelmät bioturvallisuuspöytäkirjaa koskevista neuvotteluista(1), joissa vahvistettiin yhteisön kannan periaatteet. Yhteisö onnistui 28. tammikuuta 2000 saamaan aikaan näiden päätelmien mukaisesti 133 valtion kanssa sopimuksen Cartagenan bioturvallisuuspöytäkirjan hyväksymisestä. Pöytäkirja on suuri kansainvälinen saavutus, jossa yhdistetään ympäristöön, kauppaan ja kehitykseen liittyvät kysymykset tasapainoisella tavalla ja kehitysmaiden täydellä tuella. Siinä käsitellään biologiseen monimuotoisuuteen mahdollisesti haitallisesti vaikuttavien elävien muunnettujen organismien turvallista kuljettamista, käsittelyä ja käyttöä ja keskitytään erityisesti valtioiden rajojen yli tapahtuviin siirtoihin. Pöytäkirjassa vahvistetaan etukäteen annettavaa suostumusta koskeva menettely ympäristöön vietäväksi tarkoitettujen elävien muunnettujen organismien tuontia varten ja vaihtoehtoinen menettely elintarvikkeisiin, rehuihin ja jalostettavaksi tarkoitettuja eläviä muunnettujen organismeja (LMO-hyödykkeitä) varten sekä yksityiskohtaiset tieto- ja asiakirjavaatimukset. Mukaan otetaan erityisesti ennalta varautumisen periaate. Pöytäkirjassa on myös määräyksiä luottamuksellisista tiedoista ja tiedonvaihdosta, valmiuksien parantamisesta sekä rahavaroista erityisesti kehitysmaiden ja niiden maiden, joissa ei ole alaa koskevia kansallisia säädöksiä, tilanne huomioon ottaen sekä tulevaa vastuujärjestelyä koskeva valtuutusmääräys. Yhteisön neuvottelukanta perustui joka vaiheessa, sekä Brysselissä että Montrelissa, läheiseen yhteistyöhön kaikkien jäsenvaltioiden kanssa sekä vahvaan sisäiseen yksimielisyyteen. (1) Lehdistötiedote 409 n:o 13854/99.
KIRJALLINEN KYSYMYS E-0205/00 esittäjä(t): Caroline Jackson (PPE-DE) komissiolle. Vaarallisten urheilulajien sisällyttäminen yhteisön lainsäädäntöön.



Virallinen lehti nro 280 E , 03/10/2000 s. 0200 - 0200



KIRJALLINEN KYSYMYS E-0205/00 esittäjä(t): Caroline Jackson (PPE-DE) komissiolle (4. helmikuuta 2000) Aihe: Vaarallisten urheilulajien sisällyttäminen yhteisön lainsäädäntöön Voiko komissio ilmoittaa, onko olemassa erityistä yhteisön lainsäädäntöä, joka koskee vaarallisia urheilulajeja, kuten kamppailulajeja, ja niiden harrastajien suojelemista? Viviane Redingin komission puolesta antama vastaus (8. maaliskuuta 2000) Yhteisöllä ei ole erityisesti urheilua koskevaa lainsäädäntöä. Euroopan yhteisön perustamissopimuksessa ei anneta komissiolle mahdollisuutta säätää lakeja tällä alalla, vaan urheilutoiminnan ja erityisesti vaarallisten lajien säätely kuuluu pääasiallisesti jäsenvaltioille. Useat jäsenvaltiot ovatkin säätäneet valmentajien pätevyyksistä, urheilutoiminnan harjoittamismahdollisuuksista ja turvallisuussäännöistä erityisesti vaarallisina pidettyjen urheilulajien osalta. Urheilujärjestöillä on lisäksi merkittävä rooli alansa organisoinnissa ja sääntelyssä. Komissio haluaa kiinnittää arvoisan parlamentin jäsenen huomion komission 1. joulukuuta 1999 antamaan urheilua koskevaan selvitykseen Helsingissä kokoontuvalle Eurooppa-neuvostolle(1). Komissio vaatii selvityksessä, että urheilujärjestöjen, jäsenvaltioiden ja yhteisön toimielinten uudentyyppinen yhteistyötoiminta on tarpeen. Samalla on kuitenkin noudatettava toissijaisuusperiaatetta ja kunnioitettava urheilujärjestöjen autonomiaa. (1) Urheilua koskeva selvitys Helsingissä kokoontuvalle Eurooppa-neuvostolle KOM(1999) 644 lopullinen. Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä.
KIRJALLINEN KYSYMYS P-0147/00 esittäjä(t): Konstantinos Hatzidakis (PPE-DE) komissiolle. TAXIS-ohjelman käytössä ilmenneet ongelmat.



Virallinen lehti nro 280 E , 03/10/2000 s. 0186 - 0187



KIRJALLINEN KYSYMYS P-0147/00 esittäjä(t): Konstantinos Hatzidakis (PPE-DE) komissiolle (24. tammikuuta 2000) Aihe: TAXIS-ohjelman käytössä ilmenneet ongelmat Huolimatta komission vakuutuksista aikaisempiin kysymyksiini (E-1802/98(1) ja E-0044/99(2)) antamissaan vastauksissa, joiden mukaan yhteisön rahoitusta saavan TAXIS-ohjelman toteutus etenee ilmeisesti Kreikan viranomaisten antamien vastaavien vakuutusten perusteella tasaisesti, TAXIS-ohjelma oli kokonaisen viikon poissa käytöstä Neilos-keskustietokoneessa ilmenneen vakavan vian vuoksi. Vian seurauksena veronmaksajien ja verotoimistojen välisissä yhteyksissä ilmeni häiriöitä. Tietokoneet ovat teknologialtaan vanhentuneita, koska työasemissa on käytössä Windows 3.11 -käyttöjärjestelmä (eli kolme sukupolvea nykyisiä yleisesti käytettyjä järjestelmiä vanhempi käyttöjärjestelmä). 1. Ovatko teknisiä laitteita koskevat määräykset komission mielestä teknologian kehityksen mukaiset ja vastaavatko ne näin suuren hankkeen vaatimuksia? 2. Pitääkö komissio TAXIS-järjestelmän käyttäjille suunnattua uusien tekniikoiden koulutusta riittävänä? 3. Onko komissio edelleen tyytyväinen hankkeen etenemiseen, kun otetaan huomioon nämä ennenkuulumattomat viivästymiset, joita hankkeen loppuun saattamisessa on esiintynyt, ja ohjelman toteutuksessa ilmenneet suuret tekniset puutteet? 4. Kuka on lopulta vastuussa TAXIS-ohjelmassa esiintyvistä lukuisista ongelmista? 5. Mikä on komission arvio hankkeen loppuun saattamisen aikataulusta? (1) EYVL C 13, 18.1.1999, s. 88. (2) EYVL C 297, 15.10.1999, s. 140. Anna Diamantopouloun komission puolesta antama vastaus (18. helmikuuta 2000) TAXIS-hanke on merkittävä osa julkishallinnon nykyaikaistamiseen tähtäävää toimenpideohjelmaa, jota rahoittavat yhdessä Euroopan aluekehitysrahasto (EAKR), Euroopan sosiaalirahasto (ESR) ja Kreikan viranomaiset. Kreikan viranomaisten toimittamien tietojen mukaan tämän hankkeen järjestelmämääritykset oli suunniteltu täyttämään erittäin monimutkaisen, hajautetun ja integroidun verotuksen tietojärjestelmän tarpeet. Tarkoituksena oli palvella lukuisia verotoimistoja Kreikassa. Nykyisissä sopimuksissa esitettyjen määräysten perusteella määritykset saatettiin asennushetkellä käytössä olevan uusimman tekniikan kehityksen tasalle. Valtiovarainministeriön tietojärjestelmien pääsihteeristö on varmistanut, että intensiivistä koulutusta järjestetään kolmella tasolla TAXIS-hankkeen operatiivisten tarpeiden täyttämiseksi. Operaattorit on ensin perehdytettävä koko järjestelmän tekniseen puoleen. Tämän jälkeen on järjestettävä koulutusta erityisistä verotuksen sovelluksista, ja lopuksi tarjottava käytännön koulutusta todellisissa työskentelyolosuhteissa. Toteutuksen huomattavat viivästykset valmisteluvaiheessa olivat oikeutettuja koko hankkeen luonteen ja monimutkaisuuden vuoksi. Seurantakomitean kokouksissa on kuitenkin tähän asti noudatettu vahvistettua uutta aikataulua ja hankkeen loppuun saattamiseksi vuonna 2001 asetettuja välitavoitteita.
KIRJALLINEN KYSYMYS P-0116/00 esittäjä(t): Karl von Wogau (PPE-DE) komissiolle. Rekkasulusta kärsineiden yritysten vahingonkorvausvaatimukset.



Virallinen lehti nro 225 E , 08/08/2000 s. 0220 - 0221



KIRJALLINEN KYSYMYS P-0116/00 esittäjä(t): Karl von Wogau (PPE-DE) komissiolle (18. tammikuuta 2000) Aihe: Rekkasulusta kärsineiden yritysten vahingonkorvausvaatimukset Onko komissio tietoinen, että rekkojen lakkoilu yhdessä Euroopan unionin jäsenvaltioissa estää yritysten vientitoimia muissa jäsenvaltioissa, mikä voi johtaa taloudellisiin tappioihin? Mitä mahdollisuuksia kyseessä olevilla yrityksillä on esittää vahingonkorvausvaatimuksia? Mihin tahoon heidän on otettava yhteyttä? Esimerkiksi viimeisin rekkasulku Saksan ja Ranskan välisellä rajalla esti kapasiteettinsa äärirajoilla toimivan saksalaisen sahalaitoksen tuotteiden viennin Ranskaan. Yrityksen oli vähennettävä tuotantoa, koska sen rekat seisoivat rajalla täydessä lastissa. Uusinta tuotantoa ei voitu lastata, sillä kuljetus- ja varastointimahdollisuudet oli käytetty loppuun. Yrityksen kärsimiä tappioita ei voida hyvittää, koska yritys toimii kapasiteettinsa äärirajoilla. Frederik Bolkesteinin komission puolesta antama vastaus (16. helmikuuta 2000) Arvoisa parlamentin jäsen on halunnut kiinnittää komission huomion merkittäviin taloudellisiin seuraamuksiin, joita ranskalaiskuljettajien rekkasulut maan rajoilla 9.12. tammikuuta 2000 yhteisön yrityksille aiheuttivat. Komissio haluaisi tässä yhteydessä korostaa, että tavaroiden vapaan liikkuvuuden palauttamiseksi mahdollisimman pian ja näin ollen yhteisön taloudellisille toimijoille aiheutuneiden vahinkojen minimoimiseksi komissio on päättänyt panna täytäntöön sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta 7 päivänä joulukuuta 1998 annetussa neuvoston asetuksessa (EY) N:o 2679/98(1) olevat säännökset. Ranskan viranomaisille lähetettiin 10. tammikuuta 2000 kyseisen asetuksen 3 artiklan mukainen tiedonsaantipyyntö. Siinä pyydettiin Ranskan viranomaisia ilmoittamaan komissiolle toimenpiteistä, johin on ryhdytty tavaroiden vapaan liikkuvuuden palauttamiseksi ennalleen. Ranskan viranomaiset ilmoittivat komissiolle vastauksessaan 12. tammikuuta 2000 tiedot kaikista toimenpiteistä, joihin oli ryhdytty vapaan liikkuvuuden palauttamiseksi ennalleen. Viranomaiset täsmensivät myös pyrkivänsä suojelemaan niiden jäsenvaltioiden kansalaisten etuja, jotka ovat joutuneet kärsimään tiesuluista. Ranskan sisäministeri on tästä syystä vaatinut, että yleisestä järjestyksestä vastaavat tahot ryhtyvät toimenpiteisiin, jotta mahdollisia vahingonkorvausanomuksia voidaan myöhemmin käsitellä. Komissio haluaa tässä yhteydessä muistuttaa, että yhteisön oikeuden mukaisesti on jäsenvaltioiden asia huolehtia niiden toimijoiden vahingonkorvauksista, joiden EY:n perustamissopimuksen 28 artiklan (entinen 30 artikla) mukaisia oikeuksia on loukattu. (1) EYVL L 337, 12.12.1998.